เปิดโฉม ‘เอสซีบี เอ็กซ์เพรส’
ธนาคารไทยพาณิชย์ ซึ่งเคยเป็นธนาคารที่มีสาขามากที่สุด ขณะนี้กำลังอยู่ในช่วงการปรับเปลี่ยนรูปแบบสาขาใหม่
2 ก.ย. 2560

ศุภลักษณ์ เอกกิตติวงษ์ธนาคารไทยพาณิชย์ ซึ่งเคยเป็นธนาคารที่มีสาขามากที่สุด ขณะนี้กำลังอยู่ในช่วงการปรับเปลี่ยนรูปแบบสาขาใหม่ โดยยึดหลักตอบโจทย์ลูกค้าที่มีความต้องการแตกต่างกันในแต่ละทำเล ซึ่งโมเดลสาขาใหม่จะทยอยเปิดตัวในปลายปีนี้
เอสซีบี เอ็กซ์เพรส (SCB Express) เป็น 1 ใน 3 โมเดลสาขาใหม่ ซึ่งอยู่ในความดูแลของ สารัชต์ รัตนาภรณ์ รองผู้จัดการใหญ่อาวุโส ผู้บริหารสูงสุดลูกค้าบุคคล และผู้บริหารสูงสุดเครือข่ายสาขา โดยแนวคิดเริ่มต้นต้องการให้เป็นลักษณะสาขาย่อยขนาดเล็ก ใช้พนักงานเพียง 1 คน ผสมผสานกับบริการผ่านเครื่องอิเล็กทรอนิกส์และบริการทางดิจิทัล 
พระเอกของสาขาเอ็กซ์เพรส คือ เครื่องวีทีเอ็ม (Virtual Teller Machine) มูลค่าเครื่องละ 7 แสนบาท ที่ทำธุรกรรมได้หลากหลายกว่าเครื่องเอทีเอ็ม สามารถฝากได้ครั้งละ 2 แสนบาทไม่จำกัดครั้ง ถอนสูงสุดครั้งละ 2 แสนบาท โอนเงิน จ่ายบิลพร้อมฟังก์ชั่นทอนเหรียญ และฝากเช็คในเครื่องเดียว และภายในปีนี้จะอัพเกรดให้สามารถเปิดบัญชีเงินฝาก ออกบัตรเดบิต และสมัครสินเชื่อได้
นอกจากเครื่องวีทีเอ็มแล้ว ภายในสาขาเอ็กซ์เพรส ยังประกอบด้วย เครื่องเอทีเอ็ม และเครื่องซีดีเอ็ม หรือเครื่องฝากเงิน โดยแต่ละแห่งจะมีพนักงานประมาณ 2-3 คน คอยช่วยแนะนำลูกค้าในการใช้เครื่องอัตโนมัติเหล่านั้น
สำหรับเอสซีบี เอ็กซ์เพรส วางโมเดลไว้ 3 ขนาด ให้เหมาะสมตามลักษณะพื้นที่ แบ่งเป็นขนาดเล็กพื้นที่ 25 ตร.ม. มีเครื่องวีทีเอ็ม 1 เครื่อง ขนาดกลางพื้นที่ 35-40 ตร.ม. ซึ่งเป็นขนาดที่กำลังทดสอบอยู่ มีเครื่องวีทีเอ็มประมาณ 2-3 เครื่อง และขนาดใหญ่พื้นที่ 60 ตร.ม. มีเครื่องวีทีเอ็ม 4 เครื่องขึ้นไป
สารัชต์ กล่าวว่า สัดส่วนทำธุรกรรมการเงินของลูกค้า พบว่า ทำธุรกรรมผ่านเครื่องอัตโนมัติเอทีเอ็มและซีดีเอ็ม ถึง 57% ธุรกรรมผ่านโมบายแบงก์กิ้งอยู่ที่ 17% และอีก 26% เป็นการทำธุรกรรมที่สาขา โดยจากการสำรวจลูกค้าที่ทำธุรกรรมที่สาขา ส่วนใหญ่ยังเป็นธุรกรรมทั่วไป ฝาก ถอน โอน จ่ายบิล จึงเชื่อว่า ระหว่างที่ประเทศไทยยังเป็นสังคมใช้เงินสด การใช้เครื่องอัตโนมัติที่รวดเร็วและทำได้ด้วยตัวเองน่าจะตอบโจทย์การทำธุรกรรมของลูกค้าได้ดี และ เอสซีบี เอ็กซ์เพรส ซึ่งเป็นลักษณะจุดให้บริการ (ทัชพอยต์) สามารถตอบโจทย์ธุรกรรมสาขาได้ถึง 85%
สารัชต์ เปิดเผยว่า ในช่วง 1 เดือนที่ทดสอบสาขาต้นแบบ เอ็กซ์เพรส 4 แห่ง ในศูนย์การค้า ประกอบด้วย เมกาบางนา ซีคอนสแควร์ เดอะมอลล์ท่าพระ และแฟชั่นรามอินทรา ได้รับการตอบรับที่ดีจากลูกค้า มียอดธุรกรรมเฉลี่ยวันละ 500 รายการ
สำหรับปีนี้ตั้งเป้าเปิดสาขาเอ็กซ์เพรส 15 แห่ง ภายใต้งบประมาณ 200 ล้านบาท หากได้รับความนิยมก็จะขยายจุดให้บริการดังกล่าวเพิ่มเติมเป็น 200-300 แห่ง ภายในปี 2561 เน้นที่ที่มีลูกค้าใช้บริการมาก เช่น ศูนย์การค้า รวมทั้งยังสามารถตั้งสาขาได้ในร้านค้าของพันธมิตร 
อย่างไรก็ดี ต้นทุนตั้งสาขาเอ็กซ์เพรสเฉลี่ยอยู่ที่ 10 ล้านบาท หลักๆ มาจากเครื่องวีทีเอ็ม แต่ต้นทุนประกอบการ (โอเปอเรชั่น คอสต์) แทบไม่มีเลย และปลอดภัยจากการโจรกรรม (ฟรอด) ส่วนระบบหลังบ้านเป็นแบบอัตโนมัติ เชื่อว่า หากมีสาขาแบบเอ็กซ์เพรสมากขึ้น ต้นทุนจะถูกลงเรื่อยๆ เทียบกับการเปิดสาขาปกติในห้างเฉลี่ย 6-8 ล้านบาท แต่มีโอเปอเรชั่นคอสต์สูง
สารัชต์ ยืนยันว่า การขยายสาขาเอ็กซ์เพรส ไม่ได้มุ่งปิดสาขาดั้งเดิม แต่หากสาขาเอ็กซ์เพรสและออนไลน์ทดแทนสาขาได้มากถึงระดับหนึ่ง ก็จะปรับรูปแบบบริการสาขาเป็นที่ปรึกษาทางการเงินแทน ขณะที่การเปิดสาขาเอ็กซ์เพรสนั้น ยังต้องแจ้งต่อธนาคารแห่งประเทศไทยเช่นเดียวกับการเปิดสาขาปกติ ดังนั้น ในสิ้นปีนี้มีความเป็นไปได้ว่าสาขาของธนาคารไทยพาณิชย์อาจจะเพิ่มขึ้นเมื่อเทียบจากสิ้นปีที่แล้ว โดยปัจจุบันมีสาขาทั้งหมด 1,170 แห่ง